

HONVÉDELMI MINISZTÉRIUM

**Tisztelt Megemlékezők!**

1943. januárja az ezeréves magyar katonai múlt egyik legszörnyűbb emlékét hordozza. Hadtörténelmünk fekete hónapja százezernél is több magyar fiatal, jól képzett katona és harcedzett tiszt életét követelte, mikor január 12-én egy számukra értelmetlen, de annál embertelenebb küzdelem vette kezdetét. Mindez végül a II. magyar hadsereg széteséséhez és a keleti front összeomlásához vezetett. **Katonáink szeretteiktől és otthonuktól távol, az orosz fagyban küzdöttek hazájuk becsületéért, családjaik biztonságáért és életben maradásukért**. Hűen önmagukhoz viselték a próba terhét és néztek szembe a szovjet csapatokkal.

A Don-kanyarban vívott embert próbáló küzdelem gyászában egy ország osztozik.

Ma, 80 évvel a doni katasztrófa után, **kötelességünk emlékezni és feladatunk emlékeztetni**. Magyar katonák estek el, sebesültek meg, tűntek el vagy kerültek hadifogságba egy szükségtelen háború végett. Emlékük méltó ápolása a mi feladatunk!

Ezért is köszönöm a Magyar Tartalékosok Szövetségének azt a munkát, amelyet 2001 óta szakadatlanul végeznek a honvédelem hagyományainak ápolása és katonáink társadalmi megbecsültségének növelése érdekében. **A MATASZ DON-80 országos rendezvénysorozat tanúbizonyságot tesz – a haza szolgálatának és katonáink hősiességének tisztelete mellett – a magyar katonaörökség féltő gondozásáról**. E rendezvénysorozat – a korábbi évek hagyományainak megfelelően – méltó emléket kíván állítani a Don mellett elesett, megsérült és onnan hazatért bajtársainknak.

Az idei rendezvény mindazonáltal egy újabb megbízatással is bír: morális kötelezettségünk, hogy a változó biztonsági környezet okozta kihívások veszélyeire is felhívjuk a figyelmet. **A szomszédunkban dúló háború eszkalációjának veszélye velünk élő félelem**, amelynek megvalósulása ellen minden eszközzel küzdeni kell. Egy újabb, értelmetlen háború helyett a **mielőbbi békére van szüksége világunknak**.

Ehhez a békéhez azonban erő kell, amely bennünk magyarokban, a Magyar Honvédség állományában és katonahagyományaink ápolóiban lakozik.

**A MATASZ mellett köszönöm mindazoknak az áldozatos munkáját, akik nap mint nap erőn felül őrzik, ápolják azokat a hagyományokat, amelyek nélkül gyökerek és támaszok nélküli fa lenne csupán a haderő**.

Erőt, egészséget kívánok minden megemlékezőnek!

Budapest, 2023. január 10.

**Szalay-Bobrovniczky Kristóf**

Magyarország honvédelmi minisztere